b'\n_START_ARTICLE_\nLiam Lynch (sotilas)\n_START_PARAGRAPH_\nLiam Lynch (synt. William Fanaghan Lynch; 9. marraskuuta 1893 Barnagurraha, Limerickin kreivikunta \xe2\x80\x93 10. huhtikuuta 1923 Clonmel, Tipperaryn kreivikunta) oli irlantilainen sotilas, joka toimi kapinalliseksi ryhtyneen Irlannin tasavaltalaisarmeijan (IRA) komentajana Irlannin sis\xc3\xa4llissodassa (1922\xe2\x80\x931923). H\xc3\xa4n kaatui itse sodassa v\xc3\xa4h\xc3\xa4n ennen kapinallisten antautumista._NEWLINE_Ennen sotilasuraansa Lynch toimi rautakaupan ty\xc3\xb6ntekij\xc3\xa4n\xc3\xa4 Mitchelstownissa. Siell\xc3\xa4 h\xc3\xa4n my\xc3\xb6s liittyi Irlannin vapaaehtoisjoukkoihin marraskuussa 1913. Corkin alueen vapaaehtoiset eiv\xc3\xa4t osallistuneet vuoden 1916 p\xc3\xa4\xc3\xa4si\xc3\xa4iskapinaan, mutta kapinaviikon aikana Lynch joutui todistamaan er\xc3\xa4iden vapaaehtoisjoukkoihin kuuluneiden veljesten teloitusta silloisessa kotikaupungissaan Fermoyssa. T\xc3\xa4m\xc3\xa4n j\xc3\xa4lkeen h\xc3\xa4n omistautui kokonaan sotilasuralle ja Irlannin vapaustaistelulle. Vuonna 1917 h\xc3\xa4nest\xc3\xa4 tuli Fermoyn vapaaehtoiskomppanian yliluutnantti. Irlannin itsen\xc3\xa4isyyssodan aikana Lynch komensi IRA:n Corkin 2. prikaatia. Britit vangitsivat h\xc3\xa4net kertaalleen elokuussa 1920, mutta laskivat h\xc3\xa4net pian vapaaksi, koska eiv\xc3\xa4t tunnistaneet h\xc3\xa4nen henkil\xc3\xb6llisyytt\xc3\xa4\xc3\xa4n. Lynch valittiin maaliskuussa 1921 Irlannin tasavaltalaisveljeskunnan (IRB) ylimp\xc3\xa4\xc3\xa4n neuvostoon ja huhtikuussa h\xc3\xa4nest\xc3\xa4 tuli divisioonankomentaja IRA:ssa H\xc3\xa4n vastusti Irlannin sis\xc3\xa4llissodan syyn\xc3\xa4 ollutta Ison-Britannian ja Irlannin sopimusta, mutta pyrki silti est\xc3\xa4m\xc3\xa4\xc3\xa4n IRA:n ja itsen\xc3\xa4isyysliikkeen kahtiajakautumisen. IRA:n sopimuksenvastaisen siiven laittomaksi julistettu kokous nimitti h\xc3\xa4net huhtikuussa 1922 armeijan esikuntap\xc3\xa4\xc3\xa4llik\xc3\xb6ksi._NEWLINE_Dublinin taistelun j\xc3\xa4lkeen Lynch siirtyi Etel\xc3\xa4-Irlantiin ja ryhtyi aluksi kapinallisten IRA-joukkojen etel\xc3\xa4isen divisioonan komentajaksi, joka k\xc3\xa4sitti nelj\xc3\xa4nneksen koko kapinallisten armeijasta. H\xc3\xa4n ilmoitti jatkavansa my\xc3\xb6s esikuntap\xc3\xa4\xc3\xa4llikk\xc3\xb6n\xc3\xa4 ja m\xc3\xa4\xc3\xa4r\xc3\xa4si IRA:n hajaantumaan itsen\xc3\xa4isesti toimiviksi \xe2\x80\x9dlent\xc3\xa4viksi kolonniksi\xe2\x80\x9d voidakseen tehokkaammin toimia hallituksen joukkoja vastaan. Vuoden 1923 alussa tilanne alkoi n\xc3\xa4ytt\xc3\xa4\xc3\xa4 ep\xc3\xa4toivoiselta, mutta Lynch m\xc3\xa4\xc3\xa4r\xc3\xa4si joukkonsa jatkamaan taistelua. Lynch oli yhdess\xc3\xa4 Frank Aikenin kanssa matkalla salaiseen kokoukseen tapaamaan Eamon de Valeraa, joka halusi neuvotella sis\xc3\xa4llissodan p\xc3\xa4\xc3\xa4tt\xc3\xa4misest\xc3\xa4, kun h\xc3\xa4n joutui huhtikuun 10. p\xc3\xa4iv\xc3\xa4n aamuna pieneen tulitaisteluun hallituksen joukkojen kanssa Crohan Westissa Knockmealdown-vuorilla, ja haavoittui kuolettavasti. Lynch kuoli my\xc3\xb6hemmin samana p\xc3\xa4iv\xc3\xa4n\xc3\xa4 Clonmelissa. H\xc3\xa4nen seuraajakseen tullut Aiken m\xc3\xa4\xc3\xa4r\xc3\xa4si kolme viikkoa my\xc3\xb6hemmin yksipuolisen tulitauon, joka johti sodan p\xc3\xa4\xc3\xa4ttymiseen.'